На основу чл. 5. Правилника о одобравању средстава и финансирању програма којима се остварује општи интерес у области спорта на подручју Града Врања („Службени гласник Града Врања“, бр. 15/18 и 44/2020 ) и чл. 3. и 7. Одлуке о остваривању потреба и интереса грађана из области спорта у граду Врању („Службени гласник града Врања“ број 10/2023), градоначелник града Врања расписује

**Ј А В Н И    П О З И В**

**за финансирање  посебних  програма из области спорта у 2024. години**

**I**

            Предмет овог позива је расподела средстава  опредељених  Одлуком о буџету Града Врања за 2024. годину („Службени гласник Града Врања“, бр.3/2024) у износу од 1.700.000,00 динара спортским организацијама,  на  основу  члана 6. и обрасца бр. 3 и 4. Правилника о одобравању средстава и финансирању програма којима се остварује општи интерес у области спорта на подручју Града Врања („Службени гласник Града Врања “, бр. 15/18 и 44/2020).

Средства се додељују за:

1) обезбеђење услова и организовање спортских кампова за спортски развој талентованих спортиста и унапређење квалитета стручног рада сањима;

2) унапређење заштите здравља спортиста и обезбеђивање адекватног спортско-здравственог образовања спортиста, посебномладих, укључујући и антидопинг образовање;

3) спречавање негативних појава у спорту (допинг, насиље и недолично понашање, намештање спортских резултата и др.).

**II**

           Право учешћа на јавном позиву  за финансирање посебних програма има носилац програма на основу поднетог предлога посебног програма, под условом да:

1. је регистрован у складу са Законом,
2. искључиво или претежно послује на недобитној основи, ускладу са Законом,
3. има седиште и своју активност реализује на подручју Града,
4. је директно одговоран за припрему и извођење програма,
5. је претходно обављао делатност најмање годину дана,
6. испуњава, у складу са Законом о спорту, прописане услове за обављање спортских активности и делатности,
7. је са успехом реализовао одобрени програм претходних година као носилац програма,
8. није у поступку ликвидације, стечаја и под привременом забраном обављања делатности,
9. нема блокаду пословног рачуна у тренутку закључења уговора о реализацији програма и пребацивања буџетских средстава на пословни рачун, пореске дугове или дугове према организацијама социјалног осигурања,
10. није у последње две године правноснажном одлуком кажњен за прекршај или привредни преступ у вези са својим финансијским пословањем, коришћењем имовине, радом са децом и спречавањем негативних појава у спорту,
11. ангажује најмање једног спортског стручњака који има законом предвиђене квалификације за рад у спорту и
12. има обезбеђен простор за реализацију програма,
13. је предлог поднет од стране овлашћеног предлагача програма,
14. је члан Спортског савеза Града Врања.

**ЈАВНИ ПОЗИВ СЕ НЕ ОДНОСИ НА СУБЈЕКТЕ У ОБЛАСТИ СПОРТА  ЧИЈА СЕ ДЕЛАТНОСТ ОДВИЈА НА ТЕРИТОРИЈИ ГРАДСКЕ ОПШТИНЕ ВРАЊСКА БАЊА**

**III**

   Потребна документација   која  се  подноси  уз пријаву:

1. Предлог пројекта у области спорта за 2024. годину
2. Фотокопија решења из АПР-а
3. Биографија овлашћеног лица (координатора) пројекта
4. Број рачуна код Управе за трезор
5. Лиценце спортских стручњака (тренера) ангажованих на пројекту
6. Регистрациони листови (картице) спортиста
7. Наративни извештај о реализацији програма/пројеката из претходне године (за спортска удружења која су у 2023. години реализовала програме / пројекте средствима из буџета Града Врања) **у два примерка**;
8. Изјаву подносиоца пријаве којом се потврђује да средства за реализацију одобреног програма нису на други начин већ обезбеђена, потписана од стране одговорног лица и оверена печатом удружења, **у два примерка**;
9. Изјаву о непостојању сукоба интереса, потписану од стране одговорног лица и оверену печатом удружења, **у два примерка**;
10. Интерни акт о антикорупцијској политици, потписан од стране одговорног лица и оверен печатом удружења, **у два примерка**.

**IV**

Предлог програма мора да испуњава следеће критеријуме:

1. Да садржином и квалитетом програм доприноси остваривању општег интереса у области спорта кроз повећање обухвата деце, унапређења здравља корисника, повећање броја група, унапређења стручног рада;
2. Да се реализује на подручју Града Врања,
3. Да има значајан и дуготрајан утицај на развој спорта у Граду Врању тако да се повећава број спортиста, унапређује стручни рад, повећава обухват грађана бављењем спортом и сл.;
4. Да предвиђа ангажовање одговарајућег броја учесника у програму и потребне ресурсе за реализацију програма и да не постоји никаква сумња у могућност реализовања програма;
5. Да ће се реализовати у текућој години.

**V**

Предлози посебних програма подносе се посебно за сваког носиоца програма и за сваку од области потреба и интереса грађана из члана  7. Правилника.

Предлог програма садржи детаљне податке о:

* Носиоцу програма;
* Области потреба и интереса грађана у којој се остварује програм из члана Правилника;
* учесницима у реализацији програма и својству у коме се ангажују;
* циљевима и очекиваним резултатима, укључујући које ће проблеме програм решити и којим групама популације, и на који начин ће програм користити;
* врсти и садржини активности, времену и месту реализације програма, односно обављања активности;
* финансијском плану (буџету) програма, односно потребним новчаним средствима, исказаним према врстама трошкова и утврђеним обрачуном или у паушалном износу;
* динамичком плану употребе средстава (временски период у коме су средства потребна и рокови у којима су потребна);
* начину унутрашњег праћења и контроле реализације програма и евалуације резултата;
* претходном и будућем финансирању носиоца програма и програма.

**VI**

Предлози програма разматрају се ако су испуњени следећи формални (административни) критеријуми:

* да су у предлогу програма наведене основне информације о носиоцу програма и предложеном програму (назив носиоца програма и назив програма, временско трајање, финансијски износ тражених средстава, област општих потреба и интереса грађана из члана Правилника и које је потписало лице овлашћено за заступање предлагача, односно носиоца програма;
* да је предлог програма поднет на утврђеном обрасцу (апликационом формулару), читко попуњеном (откуцаном или одштампаном), језиком и писмом у службеној употреби.
* да је предлог програма потпун, јасан, прецизан и да садржи веродостојне податке;
* да је предлог програма поднет у прописаном року.

            Анализу и оцену поднетих предлога посебних програма врши  Комисија.

            Рок  за  подношење  пријава  на  Јавни позив је 8 дана  од дана објављивања на званичном сајту Града Врања.

**Обрасци**

Образац пријаве на Конкурс биће доступан на званичној интерент презентацији Града Врања (www.https://www.vranje.org.rs), а може се преузети и на писарници Градске управе Града Врања, шалтер бр. 1 , ул Краља Милана бр. 1

**Саставни део обрасца пријаве су: Образац 3. и Образац 4 , Изјава подносиоца пријаве којом се потврђује да средства за реализацију одобреног програма нису на други начин већ обезбеђена, Изјава о непостојању сукоба интереса и Интерни акт о антикорупцијској политици (све у два примерка).**

**Подношење пријава**

Обрасци пријаве на Конкурс са одговарајућом документацијом подносе се Градском већу Града Врања – Комисији за спорт са назнаком  **“Пријава на Јавни позив за финансирање посебних програма у области спорта   –  не отварати“,**  и то: препорученом поштом на адресу: Градско веће  Града Врања, за Комисију за спорт, ул. Краља Милана бр. 1., 17500 Врање или предајом на писарницу Градске управе.

Датум: **Градоначелник**

Број: др Слободан Миленковић